मिस्र सरकार से वार्ता को मुस्लिम ब्रदरहुड राजी  
मिस्र में राजनीतिक संकट की समाप्ति की कोशिश में विपक्षी संगठन, मुस्लिम ब्रदरहुड, उप राष्ट्रपति उमर सुलेमान के साथ बातचीत के लिए राजी हो गया है।
मिस्र में मौजूदा राजनीतिक संकट की समाप्ति की कोशिश में विपक्षी संगठन, मुस्लिम ब्रदरहुड, उप राष्ट्रपति उमर सुलेमान के साथ बातचीत के लिए राजी हो गया है। लिहाजा सरकार अब इस संगठन के साथ बातचीत आयोजित करेगी।  मुस्लिम ब्रदरहुड के पदाधिकारियों ने संवाददाताओं को बताया कि उप राष्ट्रपति सुलेमान, मुस्लिम ब्रदरहुड के सदस्यों से रविवार को मुलाकात करेंगे। बातचीत का मुद्दा सत्ता हस्तांतरण और देश के भविष्य पर केंद्रित होगा।  यह संगठन, इसके पहले तक सरकार के बातचीत के प्रस्ताव को खारिज करता रहा है, लेकिन राष्ट्रपति हुस्नी मुबारक के बेटे जमाल मुबारक सहित मिस्र की सत्ताधारी नेशनल डेमोक्रेटिक पार्टी की शीर्ष कार्यकारी समिति द्वारा शनिवार को इस्तीफा दे दिए जाने के बाद इस संगठन ने अपने विचार बदल दिए।  सत्ताधारी पार्टी के नेतृत्व का इस्तीफा मुबारक द्वारा प्रदर्शनकारियों को लुभाने की ताजा कोशिश थी। मुस्लिम ब्रदरहुड से पहले दो अन्य मुख्य विपक्षी पार्टियां- अल वाफ्द और अल तागाम्मू - नई सरकार के साथ शनिवार को बातचीत के लिए सहमत हो गईं थीं। इसके पहले मुस्लिम ब्रदरहुड और शीर्ष विपक्षी नेता मोहम्मद अलबरदई ने कहा था कि मुबारक के इस्तीफे से पहले वे किसी भी बातचीत को स्वीकार नहीं करेंगे।  मुबारक ने मंगलवार को घोषणा की थी कि वह अगली बार राष्ट्रपति पद के दावेदार नहीं होंगे, लेकिन उन्होंने अपने कार्यकाल समाप्त होने और सितम्बर में राष्ट्रपति चुनाव होने तक पद पर बने रहेंगे।